- Olen elossa, vastaa Hassan Zubier kysymykseen voinnistaan.

Hassan Zubier saapui Turun Kauppatorille kunnioittamaan iskun uhrien muistoa.

Tukholmassa asuva Zubier auttoi viime viikon perjantaina Turussa puukotettua naista ja sai samalla itse neljä puukoniskua.

Viikkoa myöhemmin Zubier on kotonaan, mutta hänellä on pahoja kipuja. Kuntoutuksen on määrä alkaa ensi viikolla.

Zubier odottaa käsivartensa kuntoutuvan ainakin 80-90-prosenttisesti. Pyörätuolia hän joutunee käyttämään loppuelämänsä. Hän haluaa kuitenkin taistella ja katsoa tulevaisuuteen.

Tuhannet tervehdykset ovat auttaneet

Kun Zubier auttoi puukotettua naista, tekijä yritti puukottaa myös Zubierin tyttöystävää. Zubier kiittää poliisia omasta kohtelustaan, mutta moittii tyttöystävän kohtelua.

- Poliisi suojeli minua, mutta unohti täysin tyttöystäväni, hän sanoo puhelimitse STT:lle.

Muuten mies on tyytyväinen viranomaisten ja sairaalan toimintaan.

Hän on myös otettu tervehdyksistä, joita hän on saanut viikon aikana tuhansia. Suurin osa niistä on suomalaisilta, jotka pitävät häntä sankarina.

Hassan Zubier osallistui Turussa uhrien muistelutilaisuuteen. JENNI GÄSTGIVAR

- Olen hyvin iloinen ja nöyrä kaikista viesteistä, joita olen saanut suomalaisilta. Ne ovat auttaneet minua paljon.

Kutsu naapuri kotiisi

Zubier sanoo ymmärtävänsä, että suomalaiset ovat vihaisia. Viha ei kuitenkaan saisi kohdistua muslimiyhteisöä kohtaan, Zubier painottaa.

Hän itse on vihainen siitä, että jotkut käyttävät Turun tragediaa oman asiansa ajamiseen. Tällä hän viittaa muun muassa tapahtuman jälkeen pidettyyn maahanmuuttoa vastustavaan mielenosoitukseen.

Zubier toivoo suomalaisten tutustuvan pakolaisiin ja muihin maahanmuuttajiin.

- Jos sinulla on ulkomaalainen, juuri Suomeen tullut naapuri, koputa hänen ovelleen, sano " hei " ja kutsu hänet kotiisi.